**SELETUSKIRI**

Linna/Vallavolikogu määruse eelnõu “Võru maakonna arengustrateegia 2035+“ ajakohastamine juurde.

**Sissejuhatus**

Kohaliku omavalitsuse korralduse seadus § 373 lg 1 sätestab, et maakonnal peab olema arengustrateegia, mis on aluseks maakonna kohaliku omavalitsuse üksuste ja koostööpartnerite poolt ühiselt maakonna arengu suunamisel, ühiselt tehtavate ja omavalitsusüksuste ülese mõjuga investeeringute kavandamisel, investeeringuteks toetuse taotlemisel ning kohaliku omavalitsuse üksustele antud ühiste ülesannete täitmisel.

§ 374 lg 1 kohaselt vaadatakse arengustrateegia üle ja seda uuendatakse vähemalt kord nelja aasta jooksul.

§ 374 lg 3 sätestab, et maakonna arengustrateegia eelnõu koostab kohaliku omavalitsuse üksuste määratud koostööorgan ja eelnõu esitatakse heakskiitmiseks asjaomastele valla- või linnavolikogudele.

Sama paragrahv lg 5 sätestab, et valla- või linnavalitsus avalikustab maakonna arengustrateegia eelnõu valla või linna veebilehel või volitab koostööorganit avalikustama maakonna arengustrateegia eelnõu ka koostööorgani veebilehel vähemalt kaheks nädalaks.

Määrus kehtestatakse kohaliku omavalitsuse korralduse seaduse § 374 lõigete 2 ja 3 alusel ning arvestades sama seaduse § 374 lõiget 6.

**Eelnõu sisu**

Võru maakonna arengustrateegia on dokument, mis hõlmab Võru maakonna omavalitsuste, ettevõtjate ja elanike ühiseid plaane maakonna arendamiseks aastani 2035+.

Arengustrateegia on Võru maakonna inimeste nägemus oma kodumaakonna eesmärkidest ja arengut toetavatest tegevustest. Sealjuures on uuendatud arengustrateegia koostamisel aluseks võetud eelmise strateegia materjale, maakonnaplaneeringut ning riiklikke ja kohalikke arengukavasid.

Strateegia uuendamise algatas SA Võrumaa Arenduskeskus nõukogu 28. aprillil 2022. a.

Arengustrateegia koostamise protsessi koordineeris SA Võrumaa Arenduskeskus. Juhatuse liikme käskkirjaga moodustati arengustrateegia töörühmad ja nimetati nende juhid. Töörühmade juhtide ülesanne oli moodustada töörühmad, kuhu kuulusid kohalike omavalitsuste ja partnerite esindajad ning eksperdid.

Moodustati 7 töörühma: tervis ja heaolu ning siseturvalisus (juht Ülle Tillman), elukestev õpe (juht Kerli Kõiv), kestlik kogukond (juht Katrin Volman), kultuur ja eripära (juht Kristi Vals), ettevõtlus (juht Kaido Palu), taristu ja keskkond (juht Aivar Nigol), maine (juht Lota Vana).

Läbi viidi kaks seminari. Esimene algatav seminar 20. mail Rõuge rahvamajas ja teine seminar 27. mail Võru kultuurimajas Kannel.

Arengustrateegia uuendamise töörühmade seminare korraldati kaks, I seminar 6. septembril kompetentsikeskuses Tsenter ja II seminar 26. septembril Võru Kultuurimajas Kannel.

Arengustrateegia uuendamisse kaasati Võru maakonna arengus olulist rolli omavate partnerite, organisatsioonide ja sidusrühmade sh kolmanda sektori ja kogukondade, riiklike institutsioonide ja ettevõtete esindajad. Kohalikud omavalitsused ja kaasatud partnerid, organisatsioonid ja sidusrühmad andsid olulise sisendi ning tegid ettepanekud maakonna arengustrateegia tegevuskavasse.

Võru maakonna arengustrateegia 2035+ eelnõu avalik väljapanek toimus ajavahemikul 15.11.2022-30.11.2022. Arengustrateegia materjalid olid kättesaadavad maakonna kohalike omavalitsuste ja SA Võrumaa Arenduskeskuse veebilehtedel.

Võru maakonna arengustrateegia sisaldab meie inimeste ja organisatsioonide ühiseid eesmärke ja kavandatud tegevusi maakonna arendamiseks. Maakonna arengu visioon aastani 2035+ on järgmine: **„Meie maakond on õnnelike ja tegusate inimeste, rohkete võimaluste ning mitme kultuuriruumiga maa.“**

Strateegia ning sellest johtuvad tegevused baseeruvad kolmele põhiväärtusele: meie inimesed; puhas elukeskkond ning keeled, kombed ja kultuurid. Nõnda on strateegia keskpunktiks meie oma inimene oma kodu ja kommetega. Võru maakonna arengut kavandatakse läbi seitsme valdkonna: tervis, heaolu ja siseturvalisus; elukestev õpe; kestlik kogukond; majandus; kultuur ja eripära; taristu ja looduskeskkond ning maine. Need on seitse valdkonda, mille läbimõeldud arendamine võiks strateegia koostajate hinnangul enim toetada Võru maakonna visiooni saavutamist. Igas valdkonnas on sõnastatud valdkondlik alavisioon, eesmärgid ning tegevussuunad.

Võru maakonna arengustrateegia on ühiskondlik kokkulepe maakonna arendamiseks. Tähtis on see, et meie inimesed, organisatsioonid, ettevõtted, avalik sektor on ühiselt valmis panustama oma kogukonnas, kohalikus omavalitsuses, maakondlikul tasemel selle nimel, et meie kõigi heaolu kasvaks.

Arengustrateegia dokumendi juurde kuulub kolm lisa. Dokumendi lisas 1 asub maakonna hetkeolukorra ülevaade koos andmetabelitega, lisas 2 on arengustrateegia seosed teiste arengudokumentidega ning lisas 3 tegevuskavad.

Võru maakonna arengustrateegia koostamise materjalid on kättesaadavad SA Võrumaa Arenduskeskuse veebilehel https://vorumaa.ee/arendus/arengustrateegia/

Strateegia koostamisel on arvestatud Rahandusministeeriumi poolt välja töötatud maakondade arengukavade uuendamise metoodilise juhisega.

**Eelnõu võrdlev analüüs**

Eelnõu on kooskõlas kehtivate seaduste ja teiste õigusaktidega. Maakonna arengustrateegia tegevuskava on kooskõlas maakonna kohaliku omavalitsuse üksuste eelarvestrateegiatega.

**Määruse mõjud**

Kohaliku omavalitsuse korralduse seaduse § 373 lg 11 kohaselt võetakse riigieelarvest kohaliku omavalitsuse üksustele juhtumipõhiste toetuste andmisel, riiklike investeeringute kavandamisel ja riigiasutuste osutatavate teenuste kättesaadavuse muutmisel maakonnas arvesse maakondlikus arengustrateegias kavandatud arengueesmärke ja kajastatud tegevuskogumeid.

**Määruse rakendamine**

Kord aastas koostab SA Võrumaa Arenduskeskus ülevaate, millised projektid on ellu viidud, millised mitte, samuti täiendatakse tegevuskava vajadusel uute projektidega. Tegevuskava puhul on tegemist nn rulluva dokumendiga, mis kirjeldab tegevusi 4 aasta perspektiivis ning igal aastal lisandub sellesse uus tegevusaasta.

**Määruse jõustumine**

Määrus jõustub …....

**Eelnõu koostaja**

Aivar Nigol

arendusnõunik

SA Võrumaa Arenduskeskus